钦定古今图书集成/方舆汇编/职方典/第1411卷 > 《柳州罗池庙碑》韩愈
## 钦定古今图书集成/方舆汇编/职方典/第1411卷 > 《柳州罗池庙碑》韩愈

罗池庙者，故刺史柳侯庙也。柳侯为州，不鄙夷其民，
动以礼法。三年，民各自务奋：兹土虽远京师，吾等亦
天民。今天幸惠仁，侯若不化服，我则非人。于是老少
相告，教语莫违。侯令凡有所为于其乡闾及于其家，
皆曰：“吾侯闻之，得无不可于意否？”莫不忖度而后从
事。凡令之期，民欢趋之，无有后先，必以其时。于是民
业有经，公无负租，流逋四归，乐生兴业。宅有新屋，涉
有新船，池园洁修，猪牛鸡鸭，肥大蕃息。子严父诏，妇
顺夫指，嫁娶葬送，各有条法。出相弟长，入相慈孝。先
时民贫，以男女相贸，久不得赎，尽没为隶。我侯之至，
按国之故，以佣除本，悉夺归之。大修孔子庙，城郭巷
道，皆治使端正，树以名木柳，民既皆喜悦，尝与部将
魏忠、谢宁、欧阳翼饮酒于驿亭，谓曰：“吾弃于时而寄
于此，与若等好也。明年吾将死，死而为神。后三年为
庙祀我。”及期而死。三年孟秋辛卯，侯降于州之后堂，
欧阳翼等见而拜之。其夕梦翼而告之，馆我于罗池。
其日丙辰，庙成，大祭祀。过客李仪醉酒慢侮堂上，得
疾，扶出庙门即死。明年春，魏忠、欧阳翼使谢宁来京
师，请书其事于石。余谓柳侯生能泽其民，死能惊动
祸福之，以食其土，可谓灵也。已，作《迎享送神诗》遗柳
民，俾歌以祀焉，而并刻之。柳侯河东人，讳宗元，字子
厚，贤而有文章，尝位于朝，光显矣。已而摈不用。其辞
曰：“荔子丹兮蕉黄，杂肴蔬兮进侯之堂。侯之船兮两
旗，渡中流兮风泊之，待侯不来兮不知我悲。侯乘白
驹兮入庙，慰我民兮不嚬以笑。鹅之山兮柳之水，桂
树团团兮白石齿齿。侯朝出游兮暮来归，春与猿吟
兮秋鹤与飞。北方之人兮谓侯是非，千秋万岁兮侯
无我违。愿侯福我兮寿我，驱厉鬼兮山之左。下无苦
湿兮高无干，秔秫充美兮蛇蛟蟠。我民报”事兮无怠，
其始自今兮钦于世。世